ຈໍານວນຜູ້ເສຍຊີວິດ ເພີ່ມຂຶ້ນ ໃນເຫດກໍາປັ່ນຫລົ້ມ ທີ່ອີຕາລີ
ຈໍານວນຜູ້ໂດຍສານ ໃນກໍາປັ່ນທ່ອງທ່ຽວອີຕາລີ ທີ່ຫລົ້ມນອກຝັ່ງທະເລ ມີເພີ່ມຂຶ້ນເປັນ 6 ຄົນແລ້ວ.
ເຈົ້າຂອງກໍາປັ່ນໂດຍສານ Costa Concordia ຂອງອີຕາລີ ທີ່ແລ່ນໄປຕໍາ ແລະຄາ ໂຫງ່ນຫິນໃນວັນສຸກຜ່ານມາ ສົ່ງຜົນໃຫ້ພວກຄົນໂດຍສານເສຍຊີວິດໄປແລ້ວຢ່າງໜ້ອຍ 6 ຄົນນັ້ນ ກ່າວວ່າ ກັບຕັນກໍາປັ່ນໄດ້ທໍາການຕັດສິນໃຈຢ່າງຜິດພາດຫລາຍຢ່າງ ບໍລິສັດເດີນເຮືອ Crosta Crociere ກ່າວໃນວັນອາທິດວານນີ້ວ່າ ກັບຕັນໄດ້ນໍາເຮືອ ເຂົ້າໄປໃກ້ຝັ່ງໂພດ ແລະໃນລະຫວ່າງເກີດເຫດສຸກເສີນນັ້ນໄດ້ທໍາການຕັດສິນໃຈທີ່ບໍ່ ໄດ້ປະຕິບັດຕາມຂັ້ນຕອນຂອງລະບຽບການຂອງບໍລິສັດ ທີ່ວາງໄວ້ຕາມມາດຕະຖານ ສາກົນນັ້ນ ບໍລິສັດບໍ່ໄດ້ບອກໃຫ້ຮູ້ຢ່າງເຈະຈົງກ່ຽວກັບບາດກ້າວຕ່າງໆທີ່ກັບຕັນ Francesco Schettino ບໍ່ໄດ້ປະຕິບັດຕາມນັ້ນ ເວລານີ້ ກັບຕັນຄົນນີ້ກໍາລັງຖືກຂັງຢູໃນຄຸກ ປະເຊີນກັບຂໍ້ຫາຖານທໍາການຄາດຕະກໍາ ຍ້ອນໄດ້ແລ່ນເຮືອນອກເສ້ນທາງເດີນ ແລະປະລະເຮືອ ໃນຂະນະທີ່ພວກໂດຍສານພາ ກັນດິ້ນຮົນເພື່ອຊອກຫາບ່ອນປອດໄພຢູ່ນັ້ນ ບັນດາເຈົ້າໜ້າທີ່ສອບສວນສືບສວນ ໄດ້ເລີ້ມທໍາການວິໄຈເບິ່ງເຄື່ອງອັດສຽງຂໍ້ມູນຂອງ ເຮືອໂດຍສານລໍານີ້ແລ້ວ ຊຶ່ງເຄື່ອງອັດສຽງນີ້ໄດ້ບັນທຶກສຽງ ແລະຂໍ້ມູນຕ່າງໆກ່ຽວກັບ ການເຄື່ອນໄຫວຂອງເຮືອກ່ອນເກີດອຸບັດເຫດນັ້ນ ສົບຂອງຜູ້ເສຍຊີວິດຄົນທີ 6 ໄດ້ຖືກພົບເຫັນໃນຕອນເຊົ້າໆວັນຈັນມື້ນີ້ ຊຶ່ງບັດນີ້ເຮັດໃຫ້ ມີຢ່າງໜ້ອຍ 14 ຄົນ ຍັງຫາຍສາບສູນຢູ່ ທີ່ຮວມທັງພວກລູກເຮືອຫລາຍຄົນນໍາ ມີຄົນໂດຍສານພ້ອມດ້ວຍລູກເຮືອທັງໝົດຈໍານວນຫລາຍກວ່າ 4 ພັນ ຄົນຢູ່ໃນເຮືອໂດຍ ສານທ່ອງທ່ຽວລໍານີ້ ເວລາແລ່ນໄປຕໍາແລະຄາໂຫງ່ນຫິນ ໃນຕອນແລງວັນສຸກຜ່ານມາ ຢູ່ນອກຝັ່ງທະເລໃນພາກເໜືອຂອງອີຕາລີແລ້ວຫງ່ຽງຫລົ້ມລົງ ຍ້ອນນໍ້າໄຫລເຂົ້າເຮືອ ທາງຮູໃຫຍ່ ບ່ອນທີ່ໄປຕໍາເອົາໂຫງ່ນຫິນນັ້ນ ພວກທີ່ລອດຊີວິດບັນລະຍາຍເຖິງເຫດການ ທີ່ວຸ້ນວາຍແລະໜ້າຢ້ານກົວ ຊຶ່ງບາງຄົນກ່າວວ່າ ບໍ່ມີການຈັດຕັ້ງໃດໆເລີຍ ໃນຂະນະດຽວກັນ ມີຫລາຍຄົນພາກັນໂຕນອອກຈາກເຮືອລົງໃສ່ນໍ້າທະເລ ທີ່ເຢັນເປັນນໍ້າ ກ້ອນ ແລະລອຍເຂົ້າຫາຝັ່ງ